Source: http://samosprava.institute.sk/print/239
Timestamp: 2020-07-08 04:10:32+00:00
Document Index: 9638815

Matched Legal Cases: ['čl. 26', '§ 14', '§ 4', '§ 8', '§ 5', '§ 5', '§ 5', '§ 5', '§ 5', '§ 6', '§ 9', '§ 11', '§ 18', '§ 9', '§ 9', '§ 3', '§ 6']

Ako má samospráva zverejňovať informácie o svojej činnosti na webstránke a úradnej tabuli
Ktoré informácie sú obce povinné zverejňovať samy bez toho, aby ich o to niekto požiadal? Zverejňuje ich vaša obec v súlade so zákonom?
Povinnosť obcí poskytovať primeraným spôsobom informácie o svojej činnosti vyplýva priamo z ústavy (čl. 26 ods. 4 Ústavy SR [1]).
Okrem individuálneho sprístupňovania informácií na základe žiadostí fyzických osôb a právnických osôb (§ 14 a nasl. zákona č. 211/2000 Z. z. [2]) majú obce zákonmi stanovenú povinnosť niektoré informácie zverejňovať aktívne. Zverejňovaním informácie sa rozumie taký spôsob, ktorý každému umožní zverejnenú informáciu opakovane vyhľadávať a získavať. Môže ísť o zverejnenie na webstránke obce, na jej úradnej tabuli s možnosťou voľného prístupu, v tlači a podobne (§ 4 ods. 3 zákona č. 211/2000 Z. z. [3]).
Obce takýmto spôsobom môžu zverejňovať všetky informácie o svojej činnosti okrem tých, na ktorých sa vzťahuje niektorý z dôvodov obmedzenia prístupu k informáciám (§ 8 až 11 zákona č. 211/2000 Z. z. [4]). Niektoré typy informácií však obce takýmto spôsobom zverejňovať nielen môžu, ale musia na základe zákonom uložených povinností. Takýmito informáciami sú najmä:
informácie týkajúce sa spôsobu a postupu sprístupňovania informácií na žiadosť (§ 5 ods. 1 zákona č. 211/2000 Z. z. [5]),
informácie týkajúce sa činnosti obecného zastupiteľstva (§ 5 ods. 2 zákona č. 211/2000 Z. z. [6] a § 5 ods. 8 zákona č. 211/2000 Z. z. [7]),
zmluvy, objednávky a faktúry okrem zákonom stanovených výnimiek (§ 5a zákona č. 211/2000 Z. z. [8] a § 5b zákona č. 211/2000 Z. z. [9]),
návrhy všeobecne záväzných nariadení (§ 6 ods. 3 zákona č. 369/1990 Zb. [10]),
návrhy rozpočtu obce a záverečného účtu obce (§ 9 ods. 2 zákona č. 369/1990 Zb. [11]),
oznámenie o vyhlásení miestneho referenda (§ 11a ods. 7 zákona č. 369/1990 Zb. [12]),
návrh plánu kontrolnej činnosti hlavného kontrolóra (§ 18f ods. 1 písm. b) zákona č. 369/1990 Zb. [13]),
zámer obce predať svoj majetok (§ 9a ods. 2 zákona č. 138/1991 Zb. [14]) a zámer obce predať svoj majetok priamym predajom (§ 9a ods. 5 zákona č. 138/1991 Zb. [15]),
informácie o správnom konaní vo veciach, ktoré sú predmetom záujmu verejnosti alebo o ktorých to stanovuje osobitný zákon (§ 3 ods. 6 zákona č. 71/1967 Zb. [16]).
Mestá takéto informácie musia zverejňovať aj na svojej webstránke. Pri návrhu rozpočtu obce a záverečného účtu obce, oznámení o vyhlásení miestneho referenda a návrhu plánu kontrolnej činnosti hlavného kontrolóra síce zákon č. 369/1990 Zb. o obecnom zriadení [17] nestanovuje priamo povinnosť zverejniť ich aj na webstránke obce, ale stanovuje povinnosť zverejniť ich spôsobom v obci obvyklým. Keďže mestá majú povinnosť mať zriadenú webstránku (§ 6 ods. 1 zákona č. 211/2000 Z. z. [18]), za spôsob informovania v obci v obvyklý je potrebné považovať aj zverejnenie informácie na webstránke.
Zmluvy, objednávky, faktúry, návrhy všeobecne záväzných nariadení , zámer obce predať svoj majetok a informácie o správnom konaní musia na svojej webstránke vždy zverejniť nielen mestá, ale aj všetky obce, ktoré majú webstránku zriadenú. Rovnako v prípade takýchto obcí platí, že ak na webstránke zverejňujú aj ďalšie informácie o svojej činnosti, majú povinnosť zverejňovať tam aj informácie, pri ktorých zákon predpokladá zverejnenie spôsobom v obci obvyklým.
Mesto Martin má na účely poskytovania dotácií z rozpočtu mesta schválené samostatné všeobecne záväzné nariadenie a na svojej webstránke prehľadne zverejňuje poskytovanie dotácií. Viac na webstránke mesta Martin tu [19].
Dobrý príklad zverejňovania informácií týkajúcich sa činnosti mestského zastupiteľstva predstavuje mesto Prešov, ktorému sa venujeme na inom mieste [20].
Elektronickú úradnú tabuľu plnú informácií nájdete na webstránke mesta Šaľa [21], a to vrátane možnosti nechať sa automaticky informovať o novinkách, ktoré na ňu pribudnú, prostredníctvom tzv. RSS úradnej tabule [22].
Pozrite sa, ako zverejňuje mesto Vranov nad Topľou na svojej elektronickej úradnej tabuli [23] informácie o dražbách majetku mesta, ponukových konaní na prenájom, odpredaj alebo správu majetku mesta.
Zo stanoviska k zverejňovaniu zmlúv, objednávok a faktúr [24], ktoré bolo publikované dňa 28. apríla 2011 na webstránke Trenčianskeho samosprávneho kraja (TSK) vyplýva, že župa sa rozhodla „dočasne“ nezverejňovať objednávky a faktúry. Trenčiansky župan Pavol Sedláček nepovažoval zákon prikazujúci od 1. januára 2011 zverejňovanie faktúr a objednávok za „šťastný“. Župa sa teda rozhodla porušovať zákon, navyše to zdôvodňuje i tým, že porušenie tejto časti zákona nie je sankcionované. Tu treba dať župe za pravdu – mnohé zákony určujúce povinnosti pre samosprávu nemajú sankcie a ako ukazuje i príklad trenčianskej župy, takýto stav umožňuje drzé porušovanie zákonov samosprávou spôsobom, ktorý si bežný človek vo svojich vzťahoch so štátom nemôže dovoliť a svoje povinnosti pod hrozbou sankcií plniť musí. Na Slovensku je to tak. Dokedy ešte?
Od januára 2011 je na Slovensku povinnosťou zverejňovať všetky zmluvy týkajúce sa nakladania s verejnými zdrojmi, majetkom štátu alebo samospráv. Tento krok mal za cieľ robiť verejnú kontrolu lepšie, no sám osebe nestačí. Z toho dôvodu Aliancie Fair-play (AFP) a Transparency International Slovensko (TIS) spustili webstránku OtvorenéZmluvy.sk [25], ktorej úlohou je pomôcť občanom čítať, vyhľadávať a posudzovať výhodnosť zmlúv uzatvorených verejnou správou a jej inštitúciami v prehľadnej podobe.
Príklady webstránok, prostredníctvom ktorých niektoré samosprávy zverejňujú zmluvy:
Register zmlúv, objednávok a faktúr [26]
eGovZmluvy [27]
zverejňovanie.sk [28]
Obecný portál [29]
Poznáte iné dobré či zlé príklady, na ktoré by bolo vhodné upozorniť? | Odkážte nám [30]
Ako má samospráva zverejňovať informácie o činnosti zastupiteľstva [20]
Ako má samospráva zverejňovať informácie o všeobecne záväznom nariadení [31]
Ako má samospráva zverejňovať informácie o rozpočte [32]
Ako má samospráva zverejňovať informácie o záverečnom účte [33]
Čo robiť, ak povinne zverejňované informácie o činnosti samosprávy nie sú zverejnené na webstránke či úradnej tabuli samosprávou alebo sú zverejnené len čiastočne a chcete ich získať?
ktorá má byť obcou aktívne zverejnená na jej webstránke a úradnej tabuli
Ak obec nemá webstránku alebo na svojej webstránke nezverejňuje informácie, ktoré hľadáte, môžete si tieto informácie od obce vyžiadať na základe zákona o slobodnom prístupe k informáciám (zákon č. 211/2000 Z. z. [34]) – ide o informácie, ktoré je obec povinná sprístupniť.
1 | Ako postupovať pri podávaní žiadosti o informácie? [35]
2 | Ako postupovať, keď vám obec vôbec neodpovedala na vašu žiadosť? [36]
3 | Ako postupovať, keď vám obec odmietla sprístupniť požadované informácie? [37]
4 | Ako postupovať, keď vám obec nesprístupnila informácie ani po využití opravných prostriedkov? [38]